Gaizinkalnas
Gaizinkalnas, Gaizinis (latv. Gaiziņkalns, Gaiziņš) – aukščiausia Latvijos kalva, siekianti 311,9 m virš jūros lygio (santykinis aukštis 61,6 m). Kalva stūkso Vidžemės aukštumoje, Maduonos savivaldybėje, į vakarus nuo Maduonos. Sudarytas iš smėlio, žvirgždo, moreninio priemolio. Šlaitai statūs, apaugę eglėmis, beržais. Nuo 1987 m. priklauso Gaizinkalno gamtos parkui. Lankomas turistų, veikia slidinėjimo trasos, keltuvai. XX a. devintajame dešimtmetyje kalvos viršūnėje pradėtas statyti apžvalgos bokštas, kuris dėl lėšų trūkumo ir neteisingai įrengtų pamatų liko nebaigtas. Bokštas nugriautas (susprogdintas) 2012 m. gruodį.